নিজস্ব প্রতিবেদন : ভাড়াটে উচ্ছেদকে ঘিরে অশান্তি বাঁধল উত্তর ২৪ পরগনার সিঁথিতে। অভিযোগ, ভাড়াটে মহিলার শ্লীলনতাহানির চেষ্টা করেন বাড়ির মালিক। এই ঘটনায় সিঁথি থানায় অভিযোগ দায়ের করেছেন নির্যাতিতা মহিলা। ঘটনার তদন্ত শুরু করেছে সিঁথি থানার পুলিস। নির্যাতিতা মহিলা জানিয়েছেন, ২০১৬ থেকে ওই বাড়িতে ছেলেকে নিয়ে ভাড়া আছেন তিনি। ৩০ হাজার টাকা অগ্রিম নিয়ে ৬ বছরের জন্য তাঁর সঙ্গে বাড়িভাড়ার চুক্তি করেছিলেন মালিক। কিন্তু সম্প্রতি বাড়িটি প্রোমোটারকে দেওয়ার সিদ্ধান্ত নেন বাড়ির মালিক। আর তারপর থেকেই শুরু হয় অশান্তি। ওই মহিলার অভিযোগ, বাড়ি থেকে উত্খাতের জন্য তাঁদের উপর নানাভাবে অত্যাচার শুরু করেন বাড়ির মালিক ও প্রোমোটার। দিন কয়েক আগে ঘরে ঢুকে তাঁর উপর চড়াও হন বাড়ির মালিক। মারধরের পর অবিলম্বে ঘর ছেড়ে দিতে বলা হয়। কিন্তু তিনি ঘর ছাড়তে অস্বীকার করেন। আর তারপরই আরও বাড়ে অত্যাচারের মাত্রা। শুরু হয় মা ও ছেলেকে হুমকি দেওয়া। অভিযোগ, এরপর শুক্রবার দুপুরে বাড়ির মালিক প্রোমোটারকে নিয়ে ফের চড়াও হন ওই মহিলার উপর। তাঁকে বাথরুমে আটকে রেখে ভাঙচুর চালানো হয় ঘরে।